b'\n_START_ARTICLE_\nJohannes Wiik\n_START_PARAGRAPH_\nJohannes Wiik (1. huhtikuuta 1873 Koivulahti \xe2\x80\x93 26. maaliskuuta 1972 Vaasa) oli suomalainen poliitikko. H\xc3\xa4nen puolueensa oli Ruotsalainen kansanpuolue. _NEWLINE_Wiik valittiin eduskuntaan eduskuntavaaleissa 1916 ja h\xc3\xa4n toimi kansanedustajana huhtikuusta lokakuuhun 1917. H\xc3\xa4n edusti Vaasan l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. H\xc3\xa4n vaikutti poliittisella urallaan my\xc3\xb6s Koivulahden kunnallispolitiikassa ja oli kunnan kunnallislautakunnan puheenjohtaja. Vuonna 1936 h\xc3\xa4nelle my\xc3\xb6nnettiin kunnallisneuvoksen arvonimi. _NEWLINE_Wiikin vanhemmat olivat maanviljelij\xc3\xa4 Erik Wiik ja Maria Beata Enroth. H\xc3\xa4n oli itsekin ammatiltaan maanviljelij\xc3\xa4, jona h\xc3\xa4n ty\xc3\xb6skenteli synnyinkunnassaan Koivulahdella. H\xc3\xa4n toimi my\xc3\xb6s maallikkotuomarina, lautamiehen\xc3\xa4, ja sai herastuomarin arvonimen vuonna 1946. _NEWLINE_Wiik oli kahdesti aviossa. H\xc3\xa4nen ensimm\xc3\xa4inen puolisonsa oli Edla Maria Michelsdotter, jonka kanssa oli naimisissa vuosina 1893\xe2\x80\x931911. Vuonna 1912 h\xc3\xa4n avioitui Sigrid Elisabet Jakobssonin kanssa. Johannes Wiik kuoli maaliskuussa 1972, 98-vuotiaana.'